Document ID: /roh_data/filtered/fineweb-2-filterrobots_roh.jsonl.gz/8500

El ha annunzià da vulair cumbatter l'islam radical ensemen cun il mund ed ina giada dapli ha Trump suttastritgà sia doctrin da la politica exteriura: America First. Cumprai american e pladì persunal american, uschia las duas reglas da Trump. Per la ceremonia da saramentaziun a Washington D.C. eran radund 800'000 persunas avant il capitol.
Reacziuns maschadadas
Il pled da Trump per si'introducziun en l'uffizi ha distatgà reacziuns maschadadas. Ils presidents dal Mexico e da l'Ucraina han fatg a savair ch'els sperian sin ina buna collavuraziun. Il papa Francestg ha appelà al nov president da s'occupar dals povers e stgatschads. Il minister d'economia tudestg, Sigmar Gabriel, ha ditg ch'il pled da Trump avevi «tuns naziunalistics». L'elecziun da Trump saja il resultat d'ina greva radicalisaziun.
Oz entrain nus en ina era da la malsegirtad.
La ceremonia da saramentaziun
Venderdi, ils 20 da schaner a las 18:00 uras èsi stà uschè lunsch. Donald Trump, il 45avel president dals Stadis Unids da l'America è vegnì saramentà. Las mesiras da segirezza èn stadas enormas, surtut er perquai ch'igl èn annunziadas demonstraziuns, per part era nunlubidas.
Il program:
En il decurs dal suentermezdi èn arrivads Donald Trump e sia dunna Melania en la Chas'alva, nua ch'il president partent Barack Obama e sia dunna Michelle ha beneventà Trump.
Saramentaziun dal president e dal vicepresident
Enturn las 17:30 (temp svizzer) è vegnì saramentà il vicepresident, Mike Pence ed a las 18:00 è lura Donald Trump stà en roda. Ses emprim pled sco president è vegnì spetgà cun tensiun. L'um da 70 onns aveva annunzià ch'el veglia s'orientar en ses pled a quels da ses antecessurs Ronald Reagan e John F. Kennedy.
Intginas cifras:
- 3 mais hai durà per construir la plattafurma cun tribuna davant il Capitol
- la plattafurma ha ina surfatscha da 930 m2
- 28'000 policists èn sin il plaz durant la saramentaziun
- bun 1'600 giasts impurtants (V.I.P.) èn envidads
- ina carta d'access per in plaz davant il Capitol custa 350 fin 6'250 dollars
- en tut quintan ins cun radund 900'000 aspectaturs